[{"text_idx": "#000001", "text": "Elstara kroata esperantisto Vjekoslav Morankic\u0301 mortis en Rijeka la 9an de junio 2022. Li naskig\u0302is en Beograd la 18an de januaro 1936. Li lernis en Crikvenica kaj en Zagreb, kie li diplomig\u0302is pri ekonomio."}, {"text_idx": "#000002", "text": "Li laboris en la s\u0302ipfarejo de Rijeka, en turisma agentejo kaj estis financa direktoro en la naftkompanio DINA. Li gvidis ankau\u0306 privatan entreprenon Moresko-Komercon."}, {"text_idx": "#000003", "text": "Esperanton li ekonis kiam li ekstudis ekonomion kaj al g\u0302i li fidelis dum la tuta vivo. Li kontribuis al la komencaj aktivecoj de Studenta Esperanto-Klubo fondita en 1957 kaj rolis en la unua teatraj\u0302o de la estonta Drama grupo de Studenta Esperanto-Klubo \u201cLa internacia kiso\u201d."}, {"text_idx": "#000004", "text": "Sen lia agado ne estas imagebla Esperanto Societo en Rijeka, la plej malnova societo en Kroatio fondita en 1907. Por la societo li ac\u0302etis la vilaon en Kostrena, nuntempe Hostelo Esperanto, ludonita al la skolta organizaj\u0302o de Rijeka."}, {"text_idx": "#000005", "text": "Dum multaj jaroj li estis komitatano de Rijeka en Kroata Esperanto-Ligo kaj A-komitatano por Kroatio en Universala Esperanto-Asocio. Vaste edukita kaj finance ege lerta, li helpis en 2003 ac\u0302eti la nunan sidejon de Kroata Esperanto-Ligo en Zagreb. Kiam la kroata akademiano Dalibor Brozovic\u0301 estis la prezidanto de Kroata Esperanto-Ligo, Morankic\u0301 dum multaj jaroj estis ties viziric\u0302a vicprezidanto. Li kredis ke en la 21a jarcento Esperanto devas esti ne nur lingve sed ankau\u0306 ekonomie forta fenomeno. Lia tombo estas en Crikvenica."}]